**D ô v o d o v á s p r á v a**

1. **Všeobecná časť**

Návrh zákona, ktorým sa mení a dopĺňa zákon Slovenskej národnej rady č. 71/1991 Zb. o súdnych poplatkoch a poplatku za výpis z registra trestov a ktorým sa menia a dopĺňajú niektoré zákony predkladá na rokovanie Národnej rady Slovenskej republiky skupina poslancov Národnej rady Slovenskej republiky.

**Cieľom predloženého návrhu zákona je umožniť navrhovateľovi voľbu zrýchleného zápisu alebo zápisu zmien zapísaných údajov do Obchodného registra Slovenskej republiky za ustanovený poplatok už** **do 24 hodín od doručenia návrhu na zápis. Zároveň predložený návrh zákona umožňuje navrhovateľovi voľbu z dvoch typov zrýchlených konaní pri podaní návrhu na nariadenie predbežného opatrenia podľa Občianskeho súdneho poriadku.**

V zmysle Občianskeho súdneho poriadku je lehota na rozhodnutie o predbežnom opatrení 30 dní. 1. júla 2016 nadobúda účinnosť nový Civilný sporový poriadok, ktorý zaužívaný inštitút predbežného opatrenia premenúva a rozlišuje medzi nariadením neodkladného opatrenia a nariadením zabezpečovacieho opatrenia. Okrem zákonných výnimiek,  30-dňová lehota na rozhodnutie o nariadení predbežného opatrenia súdom ostala nezmenená a nedošlo v tomto smere k zefektívneniu procesu rozhodovania.

Rýchlejšie konania by mali nielen minimalizovať dosah možného korupčného pôsobenia počas daného procesu rozhodovania, ale najmä v prípade zrýchleného rozhodovania súdu o návrhu na vydanie predbežného opatrenia by malo dôjsť k zabezpečeniu ešte vyššej miery vymožiteľnosti práva.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať vplyv na verejné financie, podnikateľské prostredie, nebude mať sociálny vplyv ani vplyv na životné prostredie a informatizáciu spoločnosti.

**B.**                **Osobitná časť**

**K čl. I**

**K bodu 1**

Vo veciach týkajúcich sa obchodného registra, ak sa celý návrh podáva elektronickými prostriedkami na základe žiadosti o urýchlené konanie o návrhu, navrhuje sa zaviesť sadzba poplatku 75 % z pevnej sumy ustanovenej v sadzobníku.

**K bodu 2**

V dôsledku účinnosti nového Civilného sporového poriadku od 01.07.2016, navrhuje sa nahradiť pojem „predbežné opatrenie“ zakotvený ako inštitút  Občianskeho súdneho poriadku novými pojmami „neodkladné opatrenie“ a „zabezpečovacie opatrenie“, ktoré v zmysle prechodných a záverečných ustanovení zákona č. 160/2015 Z. z. nahradia inštitút predbežného opatrenia.

**K bodu 3**

Navrhuje sa zavedenie poplatku za možnosti voľby zrýchleného konania o návrhu na nariadenie alebo zrušenie neodkladného opatrenia alebo zabezpečovacieho opatrenia v lehote do jedného týždňa odo dňa doručenia návrhu za správny poplatok 66 eur.

Navrhuje sa zavedenie poplatku za možnosti voľby zrýchleného konania o návrhu na nariadenie alebo zrušenie neodkladného opatrenia alebo zabezpečovacieho opatrenia v lehote do 24 hodín odo dňa doručenia návrhu za správny poplatok 132 eur.

**K bodu 4**

V nadväznosti na bod 2 sa navrhuje nahradenie pojmu „predbežné opatrenie“ novými pojmami „neodkladné opatrenie“ a „zabezpečovacie opatrenie“.

**K bodu 5**

V nadväznosti na bod 2 sa navrhuje nahradenie pojmu „predbežné opatrenie“ novými pojmami „neodkladné opatrenie“ a „zabezpečovacie opatrenie“.

**K bodu 6**

Navrhuje sa znenie novej položky, ktorá zakotvuje poplatky za zrýchlené konania vo veciach obchodného registra na základe žiadosti o urýchlené konanie do 24 hod. nasledovne:

a) z návrhu na prvý zápis

1. akciovej spoločnosti................................................................................................. **3 000 eur**

2. iných právnických osôb............................................................................................ **1 200 eur**

3. fyzickej osoby podnikateľa......................................................................................... **600 eur**

4. organizačnej zložky podniku právnickej osoby....................................................... **1 200 eur**

5. organizačnej zložky podniku fyzickej osoby podnikateľa.......................................... **120 eur**

6. podniku alebo organizačnej zložky podniku zahraničnej právnickej

osoby............................................................................................................................ **1 200 eur**

7. podniku alebo organizačnej zložky podniku zahraničnej fyzickej

osoby............................................................................................................................... **600 eur**

b) z návrhu na zmenu právnej formy obchodnej spoločnosti (družstva) .................... **1 320 eur**

c) z návrhu na zápis zmeny alebo na doplnenie akéhokoľvek počtu

údajov týkajúcich sa jednej zapísanej osoby s výnimkou zmeny alebo

doplnenia údajov v názve obce, v poštovom smerovacom čísle, v názve

ulice alebo iného verejného priestranstva, prípadne s tým súvisiacej zmeny

orientačného čísla alebo súpisného čísla, ak nedochádza k zmene jej sídla,

miesta podnikania alebo bydliska .................................................................................. **264 eur**

**K čl. II**

Navrhuje sa zaviesť možnosť voľby zrýchleného rozhodovania o návrhu na nariadenie neodkladného opatrenia na základe žiadosti o urýchlené konanie do 1 týždňa od doručenia návrhu na nariadenie neodkladného (zabezpečovacieho) opatrenia, ktorý spĺňa zákonné náležitosti podľa § 326.

Navrhuje sa zaviesť možnosť voľby zrýchleného rozhodovania o návrhu na nariadenie neodkladného opatrenia na základe žiadosti o urýchlené konanie do 24 hodín od doručenia návrhu na nariadenie neodkladného (zabezpečovacieho) opatrenia, ktorý spĺňa zákonné náležitosti podľa § 326.

**K čl. III**

**K bodu 1**

Ak by boli splnené podmienky podľa § 6 a 7 zákona č. 530/2003 Z. z. a navrhovateľ by v zmysle tohto nového odseku požiadal o urýchlený zápis do 24 hodín, registrový súd by v zmysle navrhovaného vykonal zápis v **lehote 24 hodín** od doručenia návrhu na zápis. V prípade cezhraničného zlúčenia alebo cezhraničného splynutia spoločností by registrový súd vykonal zápis, ak by boli splnené podmienky podľa § 7 ods. 16, v lehote **jedného týždňa** od podania návrhu na zápis. Ak by návrh na zápis obsahoval deň, ku ktorému by mal byť navrhovaný údaj zapísaný, registrový súd by zapísal údaj k tomuto dňu. Ak by registrový súd vykonal zápis neskôr alebo ak by návrh na zápis neobsahoval deň, ku ktorému má byť navrhovaný údaj zapísaný, registrový súd by zapísal navrhovaný údaj ku dňu nasledujúcemu po dni vykonania zápisu. Proti vykonaniu zápisu v súlade s návrhom na zápis by neboli prípustné námietky.

**K bodu 2**

Navrhuje sa ustanovení § 5c odsek 3 zákona č. 530/2003 Z. z. slová „§ 8 ods. 3 až 5“ nahradiť znením podľa zmenených odsekov „§ 8 ods. 4 až 6“.

**K čl. IV**

Účinnosť predkladanej novely sa navrhuje od 1. januára 2017.